ลงทุนรัฐดันสินเชื่อรายใหญ่
ผู้รับเหมาก่อสร้างแห่ขอวงเงินกู้แบงก์พาณิชย์ คาดดันเศรษฐกิจครึ่งปีหลังแรง
13 พ.ค. 2560

ผู้รับเหมาก่อสร้างแห่ขอวงเงินกู้แบงก์พาณิชย์ คาดดันเศรษฐกิจครึ่งปีหลังแรงโพสต์ทูเดย์ - ยอดขอสินเชื่อรายใหญ่กลุ่มก่อสร้างของธนาคารกสิกรไทยพุ่ง รับโครงการลงทุนรัฐนายสุวัฒน์ เตชะวัฒนวรรณา รองกรรมการผู้จัดการ ธนาคารกสิกรไทย เปิดเผยว่า ตั้งแต่ไตรมาส 2 ของปีนี้ที่ผ่านมา ยอดขอสินเชื่อรายใหญ่เพิ่มขึ้นมาก โดยเฉพาะสินเชื่อในกลุ่มธุรกิจก่อสร้างที่เชื่อมโยงกับโครงการลงทุนภาครัฐ ทั้งในกรุงเทพฯ และต่างจังหวัด โดยมีการขอวงเงินสินเชื่อที่ใหญ่ขึ้นมาก ซึ่งจะทำให้มีการจ้างงานต่อในธุรกิจขนาดกลางและขนาดย่อม (เอสเอ็มอี) ช่วยกระตุ้นเศรษฐกิจในครึ่งปีหลังให้ขยายตัวได้อย่างชัดเจนนอกจากนี้ ยังมีความต้องการสินเชื่อในกลุ่มผู้ประกอบการอสังหาริมทรัพย์ที่เติบโตขึ้น เป็นผลจากการเตรียมรับภาษีที่ดินและสิ่งปลูกสร้าง รวมทั้งภาษีมรดก ทำให้เจ้าของที่ดินเริ่มวางแผนพัฒนาที่ดินเพื่อสร้างประโยชน์มากขึ้นจากเดิมมักจะถือครองไว้รอขายในช่วงราคาที่ดินสูงขึ้น ขณะเดียวกันธนาคารยังช่วยเป็นตัวกลางจับคู่ลูกค้าระดับบนที่ถือครองที่ดินกับผู้พัฒนาอสังหาริมทรัพย์ที่ต้องการที่ดินเพื่อสร้างโครงการอีกด้วยอย่างไรก็ดี คาดว่าลูกค้ารายใหญ่จะมีการเบิกจ่ายสินเชื่อเพื่อการลงทุนในช่วงครึ่งปีหลัง ผลักดันการเติบโตสินเชื่อรายใหญ่ของธนาคารให้เติบโตได้ตามเป้าหมายที่ระดับ 4-6% จากทิศทางการขอสินเชื่อที่เพิ่มขึ้น ยอมรับว่ามีโอกาสที่สินเชื่อสามารถเติบโตเกินเป้าหมายได้ แต่เบื้องต้นจะพยายามควบคุมการเติบโตสินเชื่อรายใหญ่ไม่ให้เกิน 6% ซึ่งเป็นไปตามแผนการดูแลความเสี่ยงให้สอดคล้องกับสถานการณ์เศรษฐกิจ ซึ่งจะเกินเป้าหมายหรือไม่ต้องดูภาพรวมอีกครั้งหนึ่ง“ธนาคารเห็นสัญญาณยอดขอสินเชื่อที่เข้ามาตอนนี้เยอะมาก และแต่ละโครงการมีขนาดใหญ่พอสมควรต่อเนื่องตามโครงการลงทุนโครงสร้างพื้นฐานของภาครัฐที่มีหลายแสนล้านบาท ขณะเดียวกันเราได้ปรับลดขนาดวงเงินสัญญาของผู้รับเหมาลง จากเดิมสัญญาจะเป็นวงเงินใหญ่ ซึ่งการปรับวงเงินนี้ช่วยเพิ่มโอกาสให้ผู้รับเหมารายเล็กลงมาเข้าประมูลได้” นายสุวัฒน์ กล่าวด้าน นายกิตติพันธ์ อนุตรโสตถิ กรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย กล่าวว่า แนวโน้มสินเชื่อรายใหญ่เติบโตดีจากของโครงการลงทุนภาครัฐที่มีความชัดเจนว่ามีการลงทุนจริงได้รวดเร็วขึ้นสำหรับการลงทุนภาคเอกชนขณะนี้ความต้องการสินเชื่อยังน้อยอยู่ แต่ก็เริ่มเห็นสัญญาณที่ดีขึ้นแล้วจากภาวะเศรษฐกิจที่ฟื้นตัวต่อเนื่อง โดยกลุ่มลูกค้าที่มีความต้องการสินเชื่อโดดเด่น ได้แก่ ภาคก่อสร้าง ภาคการท่องเที่ยว และพลังงาน ทำให้มั่นใจว่าเป้าหมายการเติบโตของสินเชื่อรวม 5-10% ทั้งนี้ ธนาคารซีไอเอ็มบี ไทย ตั้งเป้าสินเชื่อรายใหญ่เติบโตประมาณ 10% เทียบกับปี 2559